Interimistisk hegn sættes op og pilles ned - foreløbigt er det sket otte gange

Ved du noget om sagen, så tip os på sms 1224 (alm. takst) eller send mail til 1224@eb.dk

Først røg det op - så blev det pillet ned - så røg det op igen - så blev det atter pillet ned og så fremdeles.

Foreløbigt otte gange er et interimistisk hegn blevet sat op på Christiania og pillet ned igen af politiet.

Det fortæller Dannie Riise, chef for politiets særlige Taskforce Pusherstreet, til Ekstra Bladet.

Se også: Pusher Street og Christiania får gadebelysning

- Det er et hegn, som pusherne sætter op, så de regner med ikke at blive kigget over skulderen af politiet, når de sælger hash, fortæller han.

Hegnet, der strides om, er ikke synderligt velbygget. til gengæld går det hurtigt. Nogle stolper bankes ned i jorden, og så klipses der presening på stolperne.

- De har måske en mistanke om, at vi video-overvåger dem. Det virker i hvert fald som om det er dem meget magtpåliggende, at hegnet skal være der, siger Dannie Riise.

- Det ryger op en times tid efter, vi har pillet det ned. Sådan har det været stort set hver gang, tilføjer han.

Se også: Nu jagter de hashkunder med skjulte kameraer

- Vi har set lignende tiltag andre steder i byen, hvor der sælges hash på åbne pladser. Blandt andet i 'sumpen' i Nørrebroparken. Her har pusherne også haft konstrueret samme slags hegn med stolper og presenninger, der eventuelt skulle forsøge at skjule deres handel med hash, fortæller han.

- Vi har snakket med det officielle Christiania. Og de fortæller, at det ikke er noget, de har med at gøre. Og der har heller ikke været nogen og gøre krav på materialerne bagefter, fortæller Dannie Riise.

Se også: København beder regeringen om lov til fri hash

Det interimistiske hegn sættes op, så det afskærmer ind til et åbent område, der tidligere blev kaldt Gaza striben. Langs med hegnet går det en sti, der lokalt kaldes Pile Allé.

- Det hegn er ikke noget, Christiania har bekostet, siger Hulda Mader, talsmand for Christiania.

- Til gengæld har Christiania betalt for de piletræer og bede, der er plantet lang med stien, fortæller hun.